CELEX: 32005D0264
Language: sk
Date: 2005-03-23 00:00:00
Title: 2005/264/ES: Rozhodnutie Komisie z 23. marca 2005, ktorým sa mení a dopĺňa rozhodnutie 2004/832/ES, pokiaľ ide o plán eradikácie a núdzového očkovania diviačej zveri proti klasickému moru ošípaných v Severných Vogézach vo Francúzsku [oznámené pod číslom K(2005) 917] (Text s významom pre EHP)

30.3.2005   
            
            
               SK
            
            
               Úradný vestník Európskej únie
            
            
               L 81/48
            
         
      ROZHODNUTIE KOMISIE
   
   z 23. marca 2005,
   ktorým sa mení a dopĺňa rozhodnutie 2004/832/ES, pokiaľ ide o plán eradikácie a núdzového očkovania diviačej zveri proti klasickému moru ošípaných v Severných Vogézach vo Francúzsku
   [oznámené pod číslom K(2005) 917]
   (Iba francúzsky text je autentický)
   (Text s významom pre EHP)
   (2005/264/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Rady 2001/89/ES z 23. októbra 2001 o opatreniach Spoločenstva na tlmenie klasického moru ošípaných (1), a najmä na druhý pododsek jej článku 16 ods. 1 a štvrtý pododsek jej článku 20 ods. 2,
   keďže:
   
               (1)
            
            
               Rozhodnutie Komisie 2004/832/ES z 3. decembra 2004, ktorým sa schvaľujú plány eradikácie klasického moru ošípaných u diviačej zveri a núdzového očkovania takýchto ošípaných v Severných Vogézach vo Francúzsku (2), sa prijalo ako jedno z opatrení na boj proti klasickému moru ošípaných.
            
         
               (2)
            
            
               Francúzsko oboznámilo Komisiu s najnovším vývojom tohto ochorenia diviačej zveri v oblasti Severných Vogéz vo Francúzsku. Na základe epidemiologických údajov by sa mal plán eradikácie rozšíriť aj na oblasť Severných Vogéz, ktorá sa nachádza západne od Rýna a Marnsko-rýnskeho prieplavu, severne od diaľnice A 4, východne od rieky Sarre a južne od hranice s Nemeckom. Okrem toho je potrebné zmeniť a doplniť plán núdzového očkovania diviačej zveri proti klasickému moru ošípaných tak, aby sa vzťahoval na uvedené územie.
            
         
               (3)
            
            
               Rozhodnutie 2004/832/ES by sa preto malo zodpovedajúcim spôsobom zmeniť a doplniť.
            
         
               (4)
            
            
               Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Príloha k rozhodnutiu 2004/832/ES sa nahrádza prílohou k tomuto rozhodnutiu.
   Článok 2
   Toto rozhodnutie je určené Francúzskej republike.
   
      V Bruseli 23. marca 2005
      
         
            Za Komisiu
         
         Markos KYPRIANOU
         
         
            člen Komisie
         
      
   
   
      (1)  Ú. v. ES L 316, 1.12.2001, s. 5. Smernica zmenená a doplnená Aktom o pristúpení z roku 2003.
   
      (2)  Ú. v. EÚ L 359, 4.12.2004, s. 62.
   
      PRÍLOHA
      
         
            „PRÍLOHA
            1.   Oblasti, v ktorých sa má realizovať plán eradikácie
            Územie departementu Bas-Rhin (Dolnorýnie) a Moselle, ktoré sa nachádza západne od Rýna a Marnsko-rýnskeho prieplavu, severne od diaľnice A 4, východne od rieky Sarre a južne od hranice s Nemeckom.
            2.   Oblasti, v ktorých sa má realizovať plán núdzového očkovania
            Územie departementu Bas-Rhin (Dolnorýnie) a Moselle, ktoré sa nachádza západne od Rýna a Marnsko-rýnskeho prieplavu, severne od diaľnice A 4, východne od rieky Sarre a južne od hranice s Nemeckom.“